Արձակագիր Լեւոն Ջավախյանը կարծում է, որ վարչապետի ընտրությունները տապալելու պատճառն այն էր, որ նախորդ գիշերը հանդիպելով ՀՀԿ-ականների հետ, Սերժ Սարգսյանը, ըստ երեւույթին համագործակցելով Ռոբերտ Քոչարյանի հետ, ցուցում էր տվել, որ պետք է կուսակցության միասնությունը պահել եւ ոչ մի դեպքում ձայն չտալ Նիկոլ Փաշինյանին․ «Դրանով շարժումը պետք է մտներ փակուղի, բայց նրանք, ըստ երեւույթին, մի ցուցում էլ էին տվել, որ հարցակոխ արեք Նիկոլ Փաշինյանին՝ այն աստիճան, որ ապացուցեք ժողովրդին, որ այս մարդուց վարչապետ դուրս չի գա։ Բայց բոլոր հարցերի ընթացքում Նիկոլ Փաշինյանի պատասխաններն ինձ միայն զարմանք պատճառեցին։ Ամեն տեսակի հարցին նա կարողացավ խորաթափանց պատասխաններ տալ, եւ այդ առումով հանրապետականներն իսպառ ձախողվեցին։ Ես չեմ կարծում, որ նույն հանրապետականների մեջ կգտնվեր մի մարդ, որ այդ հարցերին Նիկոլի պես խելացի, կշռադատված պատասխաններ տար։ Նիկոլ Փաշինյանն արդեն որպես վարչապետ էր այդտեղ կանգնած եւ, հասկանալով, թե ինչ վիճակում է գտնվում պետությունը, կարողացավ իրեն լավագույնս դրսեւորել, բայց քանի որ հանրապետականները ցուցում էին ստացել դեմ քվեարկել Նիկոլ Փաշինյանին, այդպես էլ վարվեցին»։